作者:李鹹用
標題:雪十二韻
內容:六出凝陰氣，同雲指上天。結時風乍急，集處霰長先。草穗翹祥燕，陂樁葉白蓮。犬狂南陌上，竹醉小池前。樵徑花黏屨，漁舟玉帖舷。陣經暘谷薄，勢想朔方偏。樓面光搖錫，籬頭曉列錢。石苔青鹿臥，殿網素蛾穿。嘶馬應思塞，蹲烏似為燕。童痴為獸捏，僧愛用茶煎。念物希周穆，含毫愧惠連。吟闌餘興逸，還憶剡溪船。